2 sterf, talle kinders beseer toe bussie omslaanMinstens twee mense het in die ongeluk gesterf. (Foto: ER24) Twee mense, onder wie ŉ kind, is dood toe ŉ minibussie Maandag op die R103 in Rosetta in KwaZulu-Natal omgeslaan en in vlamme uitgebars het. Russel Meiring, woordvoerder van ER24, het gesê 16 kinders is beseer. Paramedici het die smeulende taxi in die middel van die pad aangetref. Verskeie kinders was in die wrak vasgekeer, terwyl talle ander uit die voertuig geslinger is en buite die voertuig gelê het. Die brandweer het die vlamme geblus en die vasgekeerde kinders uit die wrak bevry voordat paramedici op die ongelukstoneel aangekom het. “By nadere inspeksie het paramedici gevind dat ŉ volwassene en ŉ kind reeds aan weens veelvuldige beserings gesterf het. Provinsiale nooddienswerkers het hulle op die toneel dood verklaar,” het Meiring gesê. Die beseerdes is na verskeie hospitale vir behandeling geneem. Die oorsaak van die ongeluk word ondersoek.